構詞學

**構詞學**（粵拼：），貼近英文名噉意譯可以叫**語言形態學**，係語言學其中一個最重要嘅分科，專門研究字詞嘅結構同埋字詞係點樣組成嘅。構詞學最基本嘅概念係形態素：形態素簡單講即係有意思嘅最細單位，一嚿形態素再斬細啲就唔會再有原先個意思。構詞學家憑住呢啲概念，分析人腦點樣運用形態素砌字詞出嚟。

語言嘅構詞功能可以大致分兩類：詞形變化同構詞衍生；詞形變化包括一隻字詞變樣，表達件事幾時發生、啲物體有幾多件、或者係個詞喺語句入便扮演咩角色... 等嘅資訊；而構詞衍生就涉及同啲字詞加詞頭或者詞尾，創造出有新意思嘅字詞。

構詞仲會影響語言嘅其他部份。例如一個字詞可以點做詞形變化，好多時都受制於佢喺句法當中嘅角色；除此之外，一隻語言嘅構詞法則仲會影響佢嘅演變進程——事實表明，一隻語言嘅使用者造新詞嗰陣，往往會受制於自身語言嘅構詞法則，而新詞創造係語言演變嘅重要一環。

## 概念：詞素

構詞學研究嘅係字詞、字詞嘅內部結構、以及字詞係點形成嘅。响 2024 年，不列顛百科全書係噉嚟形容**構詞學**嘅：

**字詞**呢個概念定義有些少含糊。語言學上研究構詞，通常會由形態素（又有叫詞素）呢個概念出發。**形態素**一詞意譯自英文
:**morpheme**（近似粵拼：）
——呢隻字詞取自希臘文 **morphē** ，即係希臘文入便**形態、形狀**噉嘅意思。定義上，形態素係指可以有意思嘅最細可能單位，唔一定能夠自成一隻字詞。一嚿形態素再拆細啲就唔會再有意思，或者會冇咗原先嗰個意思。

### 詞素例子
用英文做例，想像以下嘅字詞
:
——當中 **re-** 呢嚿嘢本身唔能夠自成一隻字詞，但係可以帶有**再...**噉嘅意思，同時 **re-** 再斬細件啲就唔會再有乜嘢意思可言。所以 **re-** 喺英文入面係一嚿形態素。其他歐洲語言都可以用噉嘅方法嚟想像。

形態素呢個概念源自歐美，但係好似粵語噉嘅漢語，都可以用類似嘅思路嚟諗，例如 （漢字作**哋**）呢嚿一段音節長嘅嘢，粵語可以有：
:
等嘅字詞，當中**哋**表示咗眾數嘅意思，而  拆細佢變做例如  就會冇咗原先嗰個意思。粵語**哋**同英文 **re-** 有啲相似嘅係，佢哋正常講嘢嗰陣唔會單獨噉出現，意思指眾數嗰個**哋**出現親都係掕喺一個代名詞後面，而意思指**再...**嗰個 **re-** 出現親都係掕咗喺一個動詞前面。

### 基本原則

構詞學家做研究嗰陣，往往會跟從以下呢幾條原則（下面用咗國際音標）：
#兩嚿嘢，如果佢哋喺所有情況下意思同發音都一樣，就算係同一款形態素。
#:用粵語做例子，**睇緊書**入便嗰個**緊**同埋**煲緊湯**入便嗰個**緊**喺意思同發音上都一樣，已經自動可以算係同一嚿形態素，而相比之下，**緊張**入便嗰個**緊**就係一嚿同前兩者截然不同嘅形態素——前兩者入便嗰個**緊**係表示「動詞指嗰個動作正喺度進行」，而**緊張**入便嗰個**緊**就完全唔係噉嘅意思。
#兩嚿嘢，就算佢哋嘅發音唔同都好，如果佢哋意思一樣而且分佈上冇重疊，都算係同一款形態素。
#:用英文做例子，英文啲名詞如果係眾數，通常最尾都要加個 、、 等 ——例如可以睇睇 **seat**（一個座位）變 **seats**（多個座位；個尾讀 ）、 **hedge**（一埲籬笆）變 **hedges**（多埲籬笆；個尾讀 ）... 等嘅字詞變化。雖然呢啲標示眾數嘅形態素發音唔同，但係佢哋意思一樣，都係表達眾數，而且佢哋分佈上冇重疊—— **seats**（ 尾）冇得話換做 **seates**（ 尾），反之亦然，所以呢幾嚿標示眾數嘅形態素，可以當係同一款形態素噉睇。形態素變體正正就係指緊發音唔同但係意思一樣嘅形態素，英文入便表示眾數嘅  同表示眾數嘅  係同一款形態素嘅變體。
#一隻形態素，有可能其中一個變體係零（符號 **Ø**）。
#:繼續用英文啲眾數變化做例子，有部份嘅名詞係無論單數眾數都一樣樣嘅，例如指**魚**嘅 **fish**（）傳統上無論得一條魚定係有多條魚，隻字詞都係唔會變樣嘅；喺 **fish** 做眾數嘅情況下，可以將呢度嘅構詞想像成「講嘢嘅人腦入便暗中知道隻名詞指嗰樣嘢係眾數，但係眾數標記係零」——用語言學符號寫，作 **fish-Ø**。
等等。

## 字詞同詞位

### 定義爭拗

世上所有主流語言入便都有「字詞」呢個概念：無論係受過專業訓練嘅語言學家抑或係唔識寫字嘅人，都能夠直覺意識到「字詞」係啲乜。但係有關呢個概念具體嚟講要點界定，廿一世紀初嘅語言學界仲未有咩共識可言。有啲人主張字詞可以界定做「包含最少一個形態素、可以單獨噉存在嘅語言單位」，根據呢條思路，指「動作進行中」嘅**緊**就係一嚿形態素，但唔係一隻字詞，因為佢喺正常講嘢嗰時冇得單獨存在。根據呢種觀點，一隻字詞會有以下呢啲特徵 —
#一隻字詞會係對答嗰陣嘅最短可能答覆——
#:「你有冇興趣讀語言學？」「有。」
#:「你想嗌咩點心食呀？」「燒賣。」
#如果一句句子要變，一隻字詞係「能夠郁動，同時郁咗又唔會搞到句嘢文法唔啱」嘅最細單位。

#冇得透過加插音段或者短語成份嚟拆散，或者係「要再變長啲有難度」嘅單位當中係最大嘅。
#一隻字詞入面啲形態素要有特定嘅次序，次序視乎語言而異，例如喺粵語入便，表示「進行中」嘅**緊**，一定要係掕喺動詞尾嘅，嘗試用**緊游水**嚟表達**游緊水**噉嘅意思係錯文法。
不過喺某啲語言當中，有人搵到有啲語言單位係「直覺上認為應該係一隻字詞，但冇得單獨存在」嘅。除此之外，亦都有啲人主張要定義**字詞**，可以睇例如輕重讀嘅位置或者係一嚿物體喺文法上嘅角色。

有陣時，唔同嘅字詞定義仲可以彼此有衝突：即係例如有一隻「字詞」，按文法睇（睇佢加前綴同後綴嘅方式）算係一隻字詞，但係按音系字詞基準睇就應該當係兩隻字詞至啱。

**註：字詞定義唔取決於書寫**
响廿一世紀初嘅語言學上，要界定一隻字詞，係睇口語特性嘅，「呢個語言單位寫出嚟嗰陣係點」唔會影響佢算唔算係一隻字詞。

例如係音系字詞嘅概念：音系字詞係指「按音系特徵嚟定義嘅字詞」；例如係英文噉，喺英文入面，每隻字詞都實有一個音節係重音嘅，而好似 **hot dog**（熱狗）噉，英式英文通常會係 **hot** 讀重音而 **dog** 就冇重音（想像大致似粵拼 ），喺呢種情況下，按音系字詞嘅觀點 **hot dog** 個 **dog** 唔可以視為一隻字詞，而要算係 **hot dog** 呢一隻字詞嘅第二橛——縱使喺書寫上，啲人成日會搵個空格隔開 **hot** 同 **dog**，令兩者望落似兩隻字詞。

因此，喺粵語嘅字典裡邊，好似係**今日**或者**咖啡**等嘅語言單位有可能被視為「字詞」——**今日**同**咖啡**都係用咗兩隻漢字嚟寫，不過就算有一段嘢寫起上嚟用咗兩隻漢字，都唔等如段嘢可以當係有兩隻字詞。

### 詞位

詞位係構詞學上嘅一個重要概念。一隻語言入面嘅一個詞位會包含兩樣嘢：
#一個語音，多音節又得，單音節都得；
#一個相應嘅意思或者文法功能；
#一個詞位嘅形態，可以視乎身處嗰句語句嘅句法特徵而起變化（詞形變化）。而詞幹就係指緊一個詞位當中「賦予嗰個詞位嘅意思、無論點做詞形變化都唔變」嗰一截。
舉個例說明，想像以下呢兩個唔同嘅粵語詞位（當中啲語音係用粵拼寫嘅）。兩個詞位嘅語音（1）一模一樣，但係相應嘅意思（2）唔同，所以要當係兩個唔同嘅詞位，字典會將佢哋分開當係兩個唔同嘅 item 噉嚟處理：




學習使用詞位並唔容易。學習者需要學相當大量嘅內隱知識，識得每隻字詞包含啲乜，同埋每隻字詞唔包含啲乜。舉例說明，好細個嘅細路（例如兩三歲嗰啲）就被指成日犯過度伸展同過度限制呢啲失誤：過度伸展係指過度「擴展」一隻字詞可以包含咩事物，而過度限制就係指過度「限住」一隻字詞可以包含咩事物；想像一個三歲細路，佢過度伸展可能係會用**[[蝴蝶]]**一詞嚟指晒所有嘅昆蟲，連蜜蜂同蟬都用**蝴蝶**一詞嚟稱呼，而佢過度限制就可能會誤以為**蝴蝶**一詞淨係包黑或者橙色嘅蝴蝶，唔識得用**蝴蝶**一詞嚟指其他色嘅蝴蝶。

## 字詞點變化

詞形變化最基本上可以想像為「屬同一款詞位嘅字詞，因為要表達文法範疇而變樣」，當中文法範疇可以係隻動詞指嗰樣動作幾時發生、隻名詞指嘅物體有幾多個或者係隻名詞係陰性定陽性... 呀噉。好似粵語等嘅漢語被指傾向少詞形變化，但係歐洲語言就有唔少詞形變化，例如：
:

詞形變化同構詞衍生係兩個好相似嘅概念。兩個概念都係講緊一隻語言嘅使用者將啲形態素「黐埋一齊」。用幾隻比較簡單嘅英文字詞做例嘅話，想像以下呢啲情況：

當中前兩者屬詞形變化，而後兩者屬構詞衍生。籠統啲噉講，構詞衍生一般會引致一隻字詞意思「顯著改變」，可以令到隻字詞連詞性都唔同埋——例如 dance 可以係動詞或者名詞都得但 dancer 就實係名詞，而詞形變化就唔會有噉嘅情況—— talk 等嘅動詞就算變咗過去式，依然仲係動詞。除此之外，一隻字詞係咪要做詞形變化往往會受制於句法上嘅語境——例如一隻字詞係咪要變格，睇嘅係佢喺句子入便扮演咩角色，而構詞衍生就唔受制於呢啲嘢。

亦有研究者指，喺英文同日文等嘅唔少語言當中，做構詞衍生嘅詞綴傾向接近詞幹，而做詞形變化嘅詞綴就傾向離詞幹遠啲。好似係英文啲形容詞，加 **-ize** 可以變動詞，表示**... 化**嘅意思——例如 **popularize** 係**普及化**噉解，而**普及化**第三身單數會係 **popularizes**（**-s** 同詞幹之間隔咗 **-ize**）。

### 詞頭詞尾

詞形變化可以想像成構詞句法特徵嘅實現。喺好多語言裡便，詞形變化涉及詞綴，用詞綴表達構詞句法特徵。顧名思義，詞頭係指加喺詞幹前嘅詞綴，而詞尾就係指加喺詞幹後嘅詞綴。

最簡單係一個詞綴實現一種構詞句法特徵（兩者有一對一嘅對應），但係有時一個詞綴可以同時對應幾種特徵（**累積型**），或者係一個特徵對應幾個唔同嘅詞綴（**延伸型**）。拉丁文就有累積型嘅變化，例如指**愛**嘅動詞
:
當中 **-ō** 表示隻字詞係現在式、主動語態、單數第一人稱，就算句子入便冇代名詞**我**，聽者都知句嘢係**我愛**嘅意思（而唔係**我被愛**或者**我哋愛**）——拉丁文齋靠一個詞綴，就表達好幾種構詞句法特徵。而包括希臘文在內嘅多隻歐洲語言都有延伸型嘅情況。

一隻字詞嘅構詞句法特徵有時要配合其他字詞，例子有一致或者格支配嘅現象。

### 詞幹變樣

構詞句法特徵嘅實現，有陣時會透過元音變換嚟做，即係指字幹當中嘅元音出現變化，而非喺隻字詞前面或者後面加啲嘢。呢種情況喺英文以及其他日耳曼語言當中好常見，例如以下呢幾隻常用嘅英文動詞：
:
有好多語言都有異幹互補嘅情況，隻字詞嘅唔同形態望落完全唔同樣，例如英文
:
異幹互補之所以會出現，好多時係因為隻字詞嘅唔同形態詞源唔同。例如廿一世紀英文嘅 **went** 據考究嚟自中古英文嘅 **wenden**（可以具有**離開**或者**轉向**等嘅意思）——同 **go** 並唔係源自同一隻字詞。

### 根與規律

有關比較「另類」嘅詞形變化或者構詞衍生方法，可以睇吓所謂嘅根與規律構詞：如果話一隻語言採用根與規律構詞，即係佢一隻字詞嘅詞根淨係由若干個輔音組成，而啲輔音之間嘅元音（以及其他音節特性）就表示時態同詞性等嘅資訊。即係想像好似以下噉：
:**b-n-k**（名詞**銀行**嘅詞根） →
:**bank**（單數，「一間銀行」） / **bunuuk**（眾數，「多間銀行」）

:**k-t-b**（動詞**書寫**嘅詞根） →
:**katab-**（過去式，主動，「某某人過去寫咗...」） / **kutib-**（過去式，被動，「某某本書過去被寫咗...」）

好多亞非語系嘅語言都係用開根與規律構詞嘅。亞非語系主要分佈喺西亞同北非嗰一帶，比較多人知嘅成員包括咗希伯來文（當中聖經希伯來文係舊約聖經嘅書寫語言）、亞蘭文（據講係耶穌日常用嘅語言）同埋阿拉伯話等。

## 構詞句法學

句法係語言學另一個重要科目，專研究語句，尤其係講字詞點樣組合埋一齊形成語句。當中**組合**係一個重點關鍵字，例如試諗吓紅綠燈，紅綠燈都係表達緊一啲意思——表達**停車**、表示**就快行得**而表示**行得喇**，但呢啲符號並唔會話以唔同方式組合，意思會唔同咗，所以「紅綠燈話」唔算係語言。

構詞成日會同句法有互動。例如：
*文法格：喺好多語言入便，名詞都可以做詞形變化嚟表示文法格；簡單講，話一隻名詞屬咩文法格，指嘅係隻字詞喺句子入便扮演乜嘢角色——係句子嘅主語抑或係賓語？英文缺乏文法格變化，而呢點被指解釋得到點解英文要有高度規律化嘅語序，啲句子近乎永世都係主語行先、動詞緊隨其後、賓語就跟尾。有關有顯著文法格變化嘅語言，可以睇吓英文以外嘅日耳曼語言（例子有德文）或者係斯拉夫語言（例子有捷克話同烏克蘭話）。
*詞性改變：構詞衍生可以令一隻字詞嘅詞性有所變化，詞性變咗就表示句法角色跟住改變；用粵語想像嘅話，**醫治**一般係做動詞，但做咗構詞衍生變**醫治者**，隻字詞就會變名詞，而佢喺句子入便嘅位置（典型嘅粵語句子係主語-動詞-賓語噉嘅）亦要跟住改變。
*一致特性：指一隻字詞要做詞形變化，就住另一隻同佢相連嘅字詞。例如標準英文都有呢樣嘢，一隻動詞如果由一隻第三人稱嘅主語「做出」隻動詞就要變樣（主語動詞一致）：
:
*句法限制構詞：一句嘢嘅句法結構，仲可以限制句嘢啲字詞可以做邊啲構詞變化，例如有啲語言會出現一種情況，就係啲動詞要喺文法性別上夾返佢哋嘅名詞，但係如果句嘢係過去式就唔使噉做。
等等。

## 影響埋詞庫

詞庫係指一隻語言裡便嗰啲詞彙嘅總和。例如粵語嘅詞庫包晒所有粵語口語有機會使用嘅詞彙——例如
:**叉燒包**（）
呢隻字詞粵語口語會用到，可以算係粵語詞庫嘅一部份。除此之外，（例如）用同一隻語言但年紀唔同嘅人，用嘅字詞可能都唔多同，有陣時啲人可以齋靠聽一個人講嘢嘅用詞，就可以斷定佢嘅年齡。

新詞定義上係詞庫演變嘅一種，喺語言學上係語言演變嘅重要一部份。新詞嘅形成，好多時都係源自隻語言嘅使用者靠住各種構詞機制創造出新字詞嘅。例如
*詞綴化：創造新詞嘅一種簡單方法，就係同已有字詞加一啲之前唔會加嘅詞綴（詞頭定詞尾都得）；不過好多語言都會對「詞綴可以點樣黐法」設下一啲限制。
*混成詞：由兩隻字詞嗰度各攞一橛，再拼埋一齊形成一隻新字詞，例如英文字詞 **spork** 係指叉羹噉解，當中隻字詞源自 **spoon**（匙羹）嘅 **sp-** 同 **fork**（餐叉）嘅 **-ork** 拼埋一齊而成嘅。
*逆成詞：攞住一隻現有嘅字詞，攞住隻字詞「望落似詞綴」嗰一截，形成一隻新字詞；例如有英文史嘅考究發現，**edit**（指**[[編輯]]**嘅舉動）呢隻字詞查實出現得遲過 **editor**（指**從事編輯嘅人**），而隻詞被指係因為啲人攞走 **editor** 嗰個 **-or** （似詞綴指**... 者**）而形成嘅。
等等。上述呢啲創造字詞嘅機制，可以想像成
:
噉嘅過程。

## 影響返音系

一隻字詞嘅構詞特性，往往能夠影響佢嘅音系特性。

同化係講緊兩段相鄰嘅音段互相影響，其中一個音段喺某啲特徵上似咗另外嗰個，因而令到兩個音段變得更相似。例如喺英文入面，一隻動詞變過去式要加  喺尾，但如果前面嗰個音節係濁音，表示過去式嘅  往往就要變成 。除咗噉，一隻字詞起構詞變化（例如係做詞形變化），可能會令佢觸犯隻語言嘅語音組合規律，所以隻字詞就要發音變化，就返呢啲語音組合規律。

漢語當中就有所謂嘅形態素變調現象。形態素變調講緊一個形態素嘅聲調喺某啲語境或者意思下要改變，變到同單獨噉讀嗰陣唔同。呢種現象尤其常見於一隻合成詞最尾嘅音節。用廿一世紀初嘅粵語做例子，粵語嘅形態素變調被指通常出現喺語義上同細小嘅嘢、食物、疾病相關嘅字詞，通常都係由比較低音嗰啲聲調（3 4 5 6）變做高音啲嘅 1 2 。以下係一啲被指有形態素變調情況嘅香港粵語字詞：
:
唔少喺粵語周圍嘅漢語都有噉嘅現象，例子有台山話，仲有係客家話嘅某啲方言呀噉。

又例如係英文啲重讀噉，英文字詞嘅詞尾被指可以分做兩大種：一種係會引致輕重讀規律起變化嘅，而另一種就唔會引致輕重讀規律起變化。例如一隻英文字詞如果加 **-ian** 做尾，就會令到隻字詞重音嘅位唔同咗。

## 運算概念

教電腦處理語言構詞，會用到以下呢啲概念：
*詞形還原：教部電腦學識「一隻字詞可以做詞形變化」，令到電腦識得將呢啲唔同樣當做同一隻字詞噉嚟分析；例如英文 **house** 同 **houses** 都係名詞指屋，後者係眾數，做詞形還原就會教部電腦知 **house** 同 **houses** 係同一隻字詞嘅唔同款。
*詞幹提取：部電腦攞一隻經過詞形變化嘅字詞做 input（例如 **houses**），跟住畀出隻字詞嘅詞幹做 output（例如 **house**）。處理英文嗰陣，好似詞形還原同詞幹提取等嘅作業相對簡單，不過例如俄羅斯文或者拉丁文就會撈絞好多——呢啲語言有極複雜嘅詞形變化，可能一段詞綴表達好幾種唔同嘅文法意思。
*詞性標注：部電腦攞一段文本做 input，再畀出個 output，同段文本入面每隻字詞標明佢屬於乜嘢詞性，每隻字都標明咗佢係名詞定係動詞定係點。舉例說明，想像家陣個 input 係以下嘅粵文語句：
*:`佢喺街市賣[[生果]]。`
*:做咗詞性標注，個 output 就會類似以下噉樣：
*:`佢 ([[代名詞|pronoun]]) 喺 ([[介詞|in]]) 街市 ([[名詞|noun]]) 賣 ([[動詞|verb]]) 生果 ([[名詞|noun]])。`
等等。

## 仲可以睇
*構詞類型：語言類型學嘅一部份，按照構詞嘅方式將語言分類做分析語同綜合語等嘅類型。順帶一提，粵語等嘅漢語喺構詞類型上偏向分析語。
*原型理論：呢套理論可以用嚟解釋人類點樣判斷「呢嚿物體，係咪屬於呢隻字詞所包含嘅範圍之內」。簡單講，人腦做嘅呢種判斷，可以想像成「攞面前嗰件物體，同心目中嘅典型對比」噉樣嘅過程。
*構詞整平：一種語言演變現象，指一隻語言當中一條詞形變化法則普遍化嘅情況——例如英文啲名詞變眾數，通常係要後面加  或者類似嘅音嘅（一條詞形變化法則），廿一世紀有啲英文字詞唔跟呢條法則，例如**男人**（單數定眾數都係 ）噉，如果英文演變到**男人**變眾數要加  嘅話，就可以算係出現咗構詞整平嘅情況。
*直接相關嘅語言學學科：音系學句法學語義學
*生產率
*文法範疇
*資訊理論

## 學術文獻
英文文獻：

*Baayen, H. (1991). Quantitative aspects of morphological productivity (PDF). In *Yearbook of morphology 1991* (pp. 109-149). Dordrecht: Springer Netherlands.
*Hockett, C. F. (1954). Two models of grammatical description (PDF). *Word*, 10(2-3), 210-234，呢篇論文喺構詞學界幾出名，講到所謂嘅 **item-and-arrange**（**item-與-排列**；簡化講主張構詞係形態素嘅組合）以及 **item-and-process**（**item-與-過程**；簡化講主張構詞係詞位嘅轉化）觀點。後者被指可以解釋到點解某啲語言可以唔用詞綴就做到構詞變化。
*Narrog, H. (2007). Exaptation, grammaticalization, and reanalysis (PDF). *California Linguistic Notes*, 32(1), 1-26.
*Ouattara, K., Lemasson, A., & Zuberbühler, K. (2009). Campbell's monkeys use affixation to alter call meaning. *PloS one*, 4(11), e7808，依篇文有講到坎布馬騮同類之間嘅發聲溝通似乎有構詞——呢啲馬騮會喺自己發出嘅聲後面加「後綴」，改變嗰段聲嘅意思。
*Tse, S. K., Li, H., & Leung, S. O. (2012). Tense and temporality: How young children express time in Cantonese. *Chinese Language and Discourse*, 3(1), 35-56，講到粵語點樣表達時間。

## 參考
註釋：

文中重要詞彙嘅外語（主要係英文）版：

文中引述咗嘅引用來源：

## 外拎

* 12. 詞幹/詞條提取：Stemming and Lemmatization，呢篇文講詞形還原同詞幹提取。
* 詞形變化構詞學，Oxford Research Encyclopedia
* 母語習得裏便嘅構詞學，Oxford Research Encyclopedia
* 入門級嘅符號學，普林斯頓大學出咗篇網上文講符號學，畀初學者睇嘅，篇文入便有講到索雪嗰套有關能指同所指嘅諗法，提到字詞點樣可以當係一種符號噉分析。